b'\n_START_ARTICLE_\nCetin\n_START_PARAGRAPH_\nCetin, srednjeve\xc5\xa1ki grad-trdnjava na robu Korduna.._NEWLINE_Trdnjava Cetin se nahaja 2,5 km ju\xc5\xbeno od Cetingrada, nad naseljem Podcetin. Ne ve se, kdo in kdaj jo je zgradil in po kak\xc5\xa1nih kriterijih je izbral lokacijo. Rimski napisi na kamnitih plo\xc5\xa1\xc4\x8dah dokazujejo, da je Cetin obstajal \xc5\xbee v rimskem \xc4\x8dasu. Mimo trdnjave je v preteklosti verjetno vodila pomembna pot, ki je povezovala osrednjo Hrva\xc5\xa1ko s Primorjem. Ogrsko-hrva\xc5\xa1ki kralj Sigismund Luksembur\xc5\xa1ki je leta 1387 za zasluge pri osvobajanju kraljice Marije iz hrva\xc5\xa1kega ujetni\xc5\xa1tva daroval Cetin, skupaj z nekaterimi posestmi, Ivanu V. Kr\xc5\xa1kemu._NEWLINE_Srednji vek je bil \xc4\x8das najve\xc4\x8djega razcveta Cetina. Pod veli\xc4\x8dastnim gradom, najve\xc4\x8djim na \xc5\xa1ir\xc5\xa1em obmo\xc4\x8dju tedanje osrednje Hrva\xc5\xa1ke, je bila Cetinska vas, trgovsko in obrtni\xc5\xa1ko naselje, kateremu je na\xc4\x8deloval izbrani sodnik, in fran\xc4\x8di\xc5\xa1kanski samostan. V 15. stoletju se je rodbina Frankopanov razdelila in rod, ki je gospodaril na Cetinu, je dobil naziv Frankopani-Cetinski. Ivan (IX.) Frankopan-Cetinski je padel v bitki s Turki na Krbavskem polju (1493), njegov brat Grgur in sin Franjo pa sta postala kolo\xc5\xa1ka nad\xc5\xa1kofa. Z njima je cetinska veja izumrla in Cetin je pri\xc5\xa1el v roke slunjskih Frankopanov._NEWLINE_V zgodovini Hrva\xc5\xa1ke je imel Cetin pomembno vlogo. Po porazu proti Turkom v moha\xc5\xa1ki bitki (1526), v kateri je padel ogrsko-hrva\xc5\xa1ki kralj Ludvik II., je pri\xc5\xa1lo do krize v ogrsko-hrva\xc5\xa1kem kraljestvu. Koncem leta se je sestal na gradu Cetin del hrva\xc5\xa1kega plemstva (cetinski sabor) in 1. januarja 1527 izbral za novega hrva\xc5\xa1kega kralja Ferdinanda Habsbur\xc5\xa1kega. Tedaj so na hrva\xc5\xa1kem dr\xc5\xbeavnem dokumentu prvi\xc4\x8d uporabili grb s kvadrati. Novi kralj je obljubil, da bo spo\xc5\xa1toval in branil vse pravice in svobo\xc5\xa1\xc4\x8dine Kraljevine Hrva\xc5\xa1ke in njenih dr\xc5\xbeavljanov in da jih bo gmotno in voja\xc5\xa1ko podpiral pri obrambi pred Turki. Odtlej je bila usoda Hrva\xc5\xa1ke skoraj 400 let tesno povezana s Habsbur\xc5\xa1ko monarhijo, cetinska trdnjava pa je postala eden od branikov de\xc5\xbeele._NEWLINE_Turki so cetinski grad prvi\xc4\x8d zavzeli leta 1536 in odtlej je ve\xc4\x8dkrat prehajal iz rok v roke. Pri tem je bila Cetinska vas uni\xc4\x8dena in tudi grad mo\xc4\x8dno po\xc5\xa1kodovan. Leta 1670 so ga Turki obnovili in pove\xc4\x8dali v mogo\xc4\x8dno trdnjavo. Leta 1790 so po enomese\xc4\x8dnih bojih avstrijske \xc4\x8dete pod poveljstvom generala Walischa trdnjavo (skupaj s trdnjavo Dre\xc5\xbenik) vrnile habsbur\xc5\xa1ki monarhiji. Leta 1809 so Turki Cetin ponovno zavzeli, a so ga morali \xc5\xbee leta 1810, po gro\xc5\xbenji mar\xc5\xa1ala Marmonta, upravitelja Ilirskih provinc, ponovno zapustiti. Oblasti Vojne krajine so iz trdnjave napravile kasarno, leta 1867 pa so jo dale poru\xc5\xa1iti. Ostanki zidov in kup kamenja so danes edine pri\xc4\x8de njene burne preteklosti.'